वैदिक धर्म संसार का सबसे प्राचीनतम एवं ज्ञान विज्ञान से युक्त प्राणी मात्र का हितकारी धर्म है। यही एक मात्र धर्म है जो मनुष्यों को श्रेष्ठ गुण, कर्म व स्वभाव को धारण करने की प्रेरणा करता है। वैदिक धर्म से इतर हिन्दू, जैन, बौद्ध, ईसाई, मुस्लिम आदि मत-मतान्तर हैं। धर्म श्रेष्ठ गुण–कर्म–स्वभाव व आचरण को धारण करने को कहते हैं। यदि हमें श्रेष्ठ गुणों का ज्ञान ही नहीं होगा तो फिर उनका आचरण हम कदापि नहीं कर सकते। इसी लिए शिक्षा की आवश्यकता होती जिसमें मनुष्य को श्रेष्ठ गुण, कर्म व आचरण आदि के महत्व को बताया जा सके। मत-मतान्तरों में इन महत्वपूर्ण बातों की प्रवृत्ति व परम्परा का अभाव दिखाई देता है। प्रायः सभी मत अपने को श्रेष्ठ व अन्य मतों को अपने से निम्न कोटि का मानते हैं। अध्ययन से यह बात सामने आती है कि मनुष्य को जिन श्रेष्ठ गुणों को धारण करना चाहिये, इसका ज्ञान वेदाध्ययन व ऋषि मुनियों के बनाये सत्य मान्यताओं के ग्रन्थों के अध्ययन से होता है। इस महत्वपूर्ण बात को ऋषि दयानन्द (1825-1883) ने अपने गुरु स्वामी विरजानन्द सरस्वती की शिक्षा से जाना था और उन्होंने उनकी प्रेरणा से वेद व सत्य धर्म प्रचार को ही अपने जीवन का लक्ष्य बनाया था। इसके पीछे उनका उद्देश्य था कि देश व संसार से अविद्या व अज्ञान तथा इनसे उत्पन्न अन्धविश्वास, पाखण्ड व पक्षपातपूर्ण परम्परायें आदि दूर हो सकें और संसार सत्य विचारों व मान्यताओं को मान कर एक दूसरे का हितैषी व शुभ चिन्तक बन सके। यदि ऐसा होगा तो सर्वत्र सुख व शान्ति हो सकती है और नहीं होगा तो जो स्थिति वर्तमान में है, वह जारी रहेगी अर्थात् लोग सुख व दुःख में फंसकर धर्म, अर्थ, काम व मोक्ष से सर्वथा वंचित रहेंगे। यह ध्यातव्य है कि सत्य धर्म वेद की शिक्षाओं के पालन से ही चार पुरुषार्थ धर्म, अर्थ, काम व मोक्ष सिद्ध होते हैं और यही वैदिक धर्म का प्रयोजन है।